LV Eiropas Savienības Oficiālais Vēstnesis C 306/1

KOMISIJAS ATZINUMS

(2008. gada 27. novembris),

piemērojot Eiropas Parlamenta un Padomes Direktīvas 98/37/EK 7. pantu saistībā ar aizliegumu, ko Ungārijas iestādes noteikušas attiecībā uz elektrisko ēveli, kuras preču zīme ir STRAUS AUSTRIA MD-2007-141

(Dokuments attiecas uz EEZ)

(2008/C 306/01)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, izmantojot atbilstīgi paredzētajam mērķim, mašīnas ar CE marķējumu var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un izmantošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 4. septembrī paziņoja Eiropas Komisijai par to, ka aizliedz laist tirgū pārnēsājamu ST/PL 821-902 tipa elektrisko rokas ēveli, kuras preču zīme ir STRAUS AUSTRIA. Mašīnas ražotājs ir Jiangsu Jinding Electric Tools Group Co. Ltd., Huangli Town, Changzhou, Jiangsu, 213151, Ķīna un izplatītājs — Superline Hungary Kft., H-1162 Budapest, Csömöri út 269, Ungārija un Dimension Europe Kft., H-1173 Budapest, Újlak u. 21. 5. em. 50, Ungārija.

Eiropas Komisijai nodotajā lietā bija šādi dokumenti:

— sertifikāts Nr. AM50046679 0001, kas izdots 2004. gada 29. jūlijā, un sertifikāts Nr. S 50045577, ko 2004. gada 29. jūlijā izdevis uzņēmums TÜV Rheinland Product Safety GmbH, Am Grauen Stein, D-51105 Cologne, ar ko DB-82X2A tipa elektriskajai ēvelei piešķir elektriskās ēveles “GS” atzīmi,

— Jiangsu Jinging Electric Tools, Ķīna 2006. gada 30. augusta paziņojums par to, ka DB-82X2A tipa elektriskā ēvele ir pielīdzināma ST/PL 821-902 tipa elektriskajai ēvelei, uz kuru attiecas Ungārijas pasākumi,

— Superline Hungary Kft.2006. gada 5. jūlija EK paziņojums par atbilstību, atsaucoties uz sertifikātu Nr. S 50045677.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka elektriskā ēvele neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (ar atsauci uz specifikācijām saskaņotajos Eiropas standartos EN 60745-1:2003 — Ar elektromotoru darbināmi rokas darbarīki — Drošība — 1. daļa: Vispārīgas prasības un EN 60745-2-14 Ar elektromotoru darbināmi rokas darbarīki — Drošība — 2.–14. daļa: Īpašās prasības ēvelēm, kuras ir minētas ražotāja EK atbilstības deklarācijā):

1.5.1. Elektrības pievads

Nepietiekama pastiprinātas izolācijas elektroizturība: pie sprieguma, kas zemāks par paredzēto robežvērtību, novērota dzirksteļošana starp atklātajām metāla daļām un aktīvajām daļām, tādējādi radot elektrošoka draudus.

1.5.6. Ugunsdrošība

Termālās testēšanas laikā mašīna aizdegās, radīja dūmus un liesmas un tad pārstāja darboties.

1.7.3. Marķējums

Uz ēveles nebija norādīta ražotāja identifikācijas atzīme, nosaukums un adrese, kā izgatavošanas gads.

1.7.4. Instrukcijas

Instrukcijās nebija norādīts ražotāja nosaukums un adrese, nedz arī vairākas norādes, kas vajadzīgas mašīnas drošai izmantošanai, piemēram, drošības noteikumi, utt.

3. Komisijas atzinums

Komisija, 2007. gada 15. novembrī nosūtīja vēstuli uzņēmumam Jiangsu Jinding Electric Tools Group Co., Superline Hungary Kft., kas bija parakstījis EK atbilstības deklarāciju, aicinot paust nostāju par Ungārijas iestāžu noteikto aizliegumu.

Komisija 2007. gada 15. novembrī tāpat nosūtīja vēstuli uzņēmuma TÜV Rheinland, Cologne, kas bija izsniedzis atbilstības sertifikātu Nr. AM 50046679 0001 elektriskajai DB-82X2A tipa ēvelei, kura tika uzskatīta par pielīdzināmu ST/PL 821-902 tipa elektriskajai ēvelei, uz kuru attiecas Ungārijas pasākumi.

TÜV Rheinland2007. gada 3. decembrī sniedza atbildi, apstiprinot, ka uzņēmums izsniedzis DB-82X2A tipa elektriskajai ēvelei atbilstības sertifikātu, un norādot, ka sertifikāts bijis derīgs tikai līdz 2007. gada martam. Uzņēmums nevarēja apstiprināt, ka ST/PL 821-902 tipa elektriskā ēvele ir pielīdzināma DB-82X2A tipa elektriskajai ēvelei, un norādīja, ka uzņēmums nav testējis vai sertificējis ST/PL 821-902 tipu.

Jiangsu Jinding Electric Tools Group Co.2007. gada 6. decembrī sniedza atbildi, norādot, ka viņu ražotā elektriskā ēvele un Ungārijas pasākumu ēvele nav vienādas, un ka viņi nav ražojuši Ungārijas pasākumos minēto ēveli. Uzņēmums norādīja, ka apsver uzsākt tiesvedību par uzņēmuma nosaukuma nepatiesu izmantošanu.

Ņemot vērā pieejamo dokumentāciju un iesaistīto personu sniegtās atsauksmes, Komisija uzskata, ka Ungārijas iestādes ir pierādījušas, ka aizliegtā mašīna neatbilst iepriekš minētajām būtiskajām veselības aizsardzības un drošības prasībām. Šīs neatbilstības rada nopietnu apdraudējumu personām, kuras izmanto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.